Hópur stuðningsmanna sænska úrvalsdeildarliðsins IFK Gautaborg krefst þess að félagið rifti samningi við framherjann Kolbein Sigþórsson. Kröfur stuðningsmannanna voru settar á borða sem hengdir voru á æfingasvæði félagsins í nótt.
Stuðningsmannahópur sem kallar sig Gautaborg Ultras hengdi þrjá borða á æfingasvæði liðsins í skjóli nætur. Á einum þeirra er þess krafist að samningi við Kolbein verði rift. Annar stuðningsmannahópur, Englarnir, tjáði sig einnig um málið á Instagram þar sem segir að Kolbeinn hafi fyrirgert rétti sínum til að spila fyrir félagið. Ætlast hópurinn til þess að félagið taki ákvörðun sem er í samræmi við gildi félagsins.
Í umfjöllun Aftonbladet um málið segist íþróttastjóri IFK virða skoðanir stuðningsmanna. Hins vegar verði engar ákvarðanir um framtíð Kolbeins teknar fyrr en félagið hefur rætt við leikmanninn augliti til auglits. Þær viðræður hafa ekki farið fram þar sem leikmaðurinn er í fríi vegna landsleikjahlés.
Kolbeinn sendi frá sér yfirlýsingu í gær þar sem hann gekkst við að hafa hegðað sér ósæmilega en neitaði að hafa beitt Þórhildi Gyðu Arnarsdóttur og vinkonu hennar ofbeldi. Hann hafi þó samþykkt kröfu þeirra um afsökunarbeiðni og bætur auk þess að styrkja Stígamót um þrjár milljónir króna.
Ísland mætir Rúmeníu í undankeppni HM í kvöld. Leikurinn hefst korter í sjö en klukkan fimm standa Öfgar og Bleiki fíllinn fyrir samstöðufundi með þolendum ofbeldis og stuðningsmannafélagið Tólfan mun sýna samtöðu með þolendum með því að kyrja ekki hvatningasöngva fyrstu tólf mínútur leiksins.
Hópur stuðningsmanna sænska úrvalsdeildarliðsins IFK í Gautaborg krefst þess að samningi við Kolbein Sigþórsson verði rift. 